
UVOD
	
	Strategija upravljanja i raspolaganja nekretninama u vlasništvu Grada Vinkovaca (u daljnjem tekstu: Strategija) donosi se za razdoblje 2027. – 2036. za potrebe Grada Vinkovaca.
	
Grad Vinkovci obuhvaća područje k.o. Vinkovci I, Vinkovci II, Mirkovci i Vinkovačko Novo Selo. 
	Mirkovci spadaju u skupinu naselja unutar gradova i obuhvaćaju 25 % grada Vinkovaca, te se nalaze u prvoj skupinu područja od posebne državne skrbi.

	
Cilj Strategije je dugoročno osigurati ciljeve i smjernice za učinkovito i transparentno upravljanje i raspolaganje nekretninama na navedenim područjima čija je održivost važna za Grad Vinkovce, a što se može postići isključivo upravljanjem svim nekretninama u gradskom vlasništvu na zadovoljavajući način. Oslanja se na Strategiju upravljanja državnom imovinom za razdoblje 2026. – 2035. („Narodne novine“ br. 81/2026.).

	
Upravljanje nekretninama podrazumijeva sve sustave i koordinirane aktivnosti kojima Grad optimalno i održivo upravlja svojom imovinom. To je djelovanje usmjereno na učinkovito, efikasno i proaktivno djelovanje kojim se osigurava da imovina proizvodi optimalne kratkoročne i dugoročne rezultate, uključujući tijek novca i povećanja vrijednosti. U okviru upravljanja nekretninama postiže se dobrobit za cijelu zajednicu.
	Kao segment upravljanja nekretninama mogu se izdvojiti evidencija nekretnina, održavanje nekretnina, njihovo unaprjeđenje, briga o upotrebi i ekonomskoj dobiti za proračun Grada Vinkovaca. Conditio sine qua non upravljanja nekretninama je evidencija nekretnina. Održavanje nekretnina znači upravljanje usmjereno k tome da se održava optimalno svojstvo pojedine nekretnine u cilju zadovoljavanja one potrebe građana koju je namijenila odluka upravitelja. Zaštita se odnosi na redovito održavanje kao i osiguranje od nepredviđenih događaja.
Značaj upravljanja nekretninama je u pronalaženju optimalnih rješenja koja će dugoročno očuvati iste i generirati gospodarski rast.

	
Raspolaganje nekretninama podrazumijeva pravo na otuđenje, opterećenje, ograničenje i odricanje od prava. Oblicima raspolaganja nekretninama u vlasništvu Grada Vinkovaca smatraju se: prodaja nekretnina, razvrgnuće suvlasničke zajednice, zamjene nekretnina, zakup zemljišta, osnivanje prava građenja, osnivanje prava služnosti, osnivanje založnih prava, darovanje nekretnina, dodjela nekretnina na korištenje, davanje u zakup poslovnih prostora, davanje u najam stanova, otuđenje zemljišta u poslovnim zonama, davanje na privremeno korištenje javnih površina i dr.

	Ovlasti za upravljanje i raspolaganje nekretninama u vlasništvu Grada imaju Gradsko Vijeće, odnosno gradonačelnik, osim ako posebnom zakonom nije drugačije određeno.
	Gradsko Vijeće, odnosno gradonačelnik donose odluku o stjecanju, otuđenju, raspolaganju i upravljaju nekretninama u vlasništvu Grada pažnjom dobrog gospodara u interesu i cilju općeg gospodarskog i socijalnog napretka građana Grada. Odluku o stjecanju i otuđenju nekretnina čija pojedinačna vrijednost ne prelazi 0,5 % iznosa prihoda bez primitka ostvarenih u godini koja prethodi godini u kojoj se odlučuje o stjecanju i otuđivanju nekretnina donosi gradonačelnik, a ukoliko pojedinačna vrijednost nekretnina prelazi 0,5% navedenog iznosa odluku o stjecanju i otuđenju nekretnina donosi Gradsko Vijeće.

	
	Grad svojim nekretninama mora odgovorno upravljati i raspolagati jer predstavljaju kapital koji je potrebno staviti u funkciju i po potrebi sačuvati za naredne generacije.





































VAŽEĆI PROPISI U SVEZI UPRAVLJANJA I RASPOLAGANJA NEKRETNINAMA


	Upravljanje i raspolaganje nekretninama obavlja se u skladu sa zakonskim propisima, posebnim odlukama Gradskog Vijeća i aktima gradonačelnika.
	Odluke Gradskog Vijeća i akti gradonačelnika vezani uz upravljanje i raspolaganje nekretninama objavljuju se u „Službenom glasniku“ Grada Vinkovaca, oglasnoj ploči i mrežnim stranicama Grada Vinkovaca. 
	
· Zakon o vlasništvu i drugim stvarnim pravima (NN br. 91/96, 68/97, 137/99, 22/00,
73/00, 114/01, 79/06, 141/06), 146/08, 38/09, 153/09, 143/12, 152/14 i 81/15 – pročišćeni tekst, 94/17, 5/25), 
· Zakon o lokalnoj i područnoj (regionalnoj) samoupravi (NN br. 33/01, 60/01, 129/05,
109/07, 125/08, 36/09, 150/11, 144/12, 19/13,137/15, 123/17, 98/19 i 144/20),
· Zakon o procjeni vrijednosti nekretnina (NN br. 78/15),
· Zakon o državnoj izmjeri i katastru nekretnina (NN br.112/18, 39/22 i 152/24),
· Zakon o zakupu i kupoprodaji poslovnog prostora (NN br.125/11, 64/15, 112/18 i 123/24),
· Zakon o najmu stanova (NN br. 91/96, 48/98, 66/98, 22/06, 68/18, 105/20 i 36/24),
· Zakon o hrvatskim braniteljima iz Domovinskog rata i članovima njihovih obitelji (NN br.
121/17, 98/19, 84/21 i 156/23),
· Zakon o prodaji stanova na kojima postoji stanarsko pravo (NN br. 43/92 – pročišćeni
tekst 69/92, 87/92, 25/93, 26/93, 48/93, 2/94, 44/94, 47/94, 58/95, 103/95, 11/96, 76/96, 111/96, 11/97, 103/97, 119/97, 68/98, 163/98, 22/99, 96/99, 120/00, 94/01 i 78/02),
· Zakon o gradnji ( NN br. 155/25)
· Zakon o prostornom uređenju ( NN br. 155/25),
· Zakon o postupanju sa nezakonito izgrađenim zgradama ( NN br. 86/12, 143/13, 65/17 i
14/19 i 48/26),
· Zakon o udrugama (NN br. 74/14, 70/17, 98/19 i 151/22),
· Zakon o sportu (NN br. 141/22),
· Uredba o uvjetima i mjerilima za utvrđivanje zaštićene najamnine (NN br. 40/97).


· Akti Grada Vinkovaca (Pravilnici i Odluke)

	Radi uspješnog provođenja postupka upravljanja imovinom, Grad Vinkovci donio je niz važnih dokumenata (Statut, Pravilnika i Odluka) koji služe kao podloga/dokaz o raspolaganju nekretninama, a to su sljedeći:

· Statut Grada Vinkovaca („Službeni glasnik“ Grada Vinkovaca br. 2/21, 2/25 i 5/26),
· Odluka o gospodarenju nekretninama u vlasništvu Grada Vinkovaca (“Službeni glasnik” Grada Vinkovaca br. 7/99 i 2/09),
· Odluka o zakupu poslovnog prostora u vlasništvu Grada Vinkovaca (“Službeni glasnik” Grada Vinkovaca br. 7/99 i 2/09),
· Odluka o načinu upravljanja i korištenja sportskih građevina u vlasništvu Grada Vinkovaca (“Službeni glasnik” Grada Vinkovaca br. 4/20),
· Pravilnik o dodjeli gradskih prostora na korištenje udrugama („Službeni glasnik“ Grada Vinkovaca br. 1/18 i 5/19),
· Odluka o prodaji po povoljnijim uvjetima gradilišta u vlasništvu Grada Vinkovaca (“Službeni glasnik” Grada Vinkovaca br. 11/24 i 2/25), 
· Odluka o prodaji gradskih stanova (“Službeni glasnik” Grada Vinkovaca br. 10/04, 2/19),
· Odluka o uvjetima i mjerilima za davanje stanova u najam u vlasništvu Grada (“Službeni glasnik” Grada Vinkovaca br. 7/97 i 2/19),
· Pravilnik o načinu davanja na korištenje prostorija u mjesnim odborima Grada Vinkovaca (“Službeni glasnik” Grada Vinkovaca br. 3/12).



NAČELA UPRAVLJANJA I RASPOLAGANJA NEKRETNINAMA U VLASNIŠTVU GRADA VINKOVACA
	

	Grad Vinkovci nekretninama u svom vlasništvu upravlja i raspolaže na temelju načela javnosti, predvidljivosti, ekonomičnosti i odgovornosti.

· Načelo javnosti osigurava se propisivanjem pravila i kriterija upravljanja i raspolaganjima nekretninama, njihovom javnom objavom, konkretiziranjem ciljeva raspolaganja nekretninama, redovitim upoznavanjem javnosti s aktivnostima tijela koja upravljaju i raspolažu nekretninama, te vođenjem registra nekretnina  u vlasništvu Grada.


· Načelo predvidljivosti osigurava da upravljanje i raspolaganje nekretninama u istim ili sličnim slučajevima bude obuhvaćeno predvidljivim i jednakim postupanjem.


· Načelo ekonomičnosti osigurava upravljanje i raspolaganje radi ostvarivanja što boljih gospodarskih, infrastrukturnih i drugih ciljeva određenih Strategijom kao javni interes.


· Načelo odgovornosti osigurava se propisivanjem ovlasti i dužnosti pojedinih nositelja funkcija upravljanja i raspolaganja nekretninama, nadzorom nad upravljanjem i raspolaganjem nekretninama te izvješćivanjem o postignutim ciljevima, te poduzimanje mjera protiv nositelja funkcija koji ne postupaju sukladno propisima.


ANALIZA STANJA NEKRETNINA I POSTOJEĆI MODEL UPRAVLJANJA I RASPOLAGANJA NEKRETNINAMA

	U upravljanju nekretninama Grad Vinkovci treba postupati kao dobar gospodar. U cilju povećanja aktivacije nekretnina koje nisu privedene namjeni, a na temelju kvalitetnog registra nekretnina u vlasništvu Grada, potrebno je utvrditi u kojem se stanju nekretnine nalaze i od strane ovlaštenog sudskog vještaka za procjenu vrijednosti nekretnina pribaviti procjene tržišnih vrijednosti istih. U svrhu učinkovitog raspolaganja takvim nekretninama potrebno je prethodno utvrditi važnost određenih nekretnina za Grad i Strategiju razvoja Grada te sagledati troškove i prihode od nekretnina. Odluke o upravljanju nekretninama treba temeljiti na najvećem mogućem ekonomskom učinku, a nekretnine treba klasificirati na perspektivne i neperspektivne tj. one s kojima će se Grad koristiti za vlastite potrebe ili davati na korištenje i zakup drugima, te na one kojima će Grad raspolagati temeljem donesene Strategije.
	
Nekretnine u vlasništvu Grada Vinkovaca čine:
· stanovi,
· poslovni prostori,
· športski objekti,
· nekretnine u kojima se nalaze vrtići i druge ustanove u vlasništvu Grada Vinkovaca,
· neizgrađeno građevinsko zemljište, 
· komunalna infrastruktura.

Grad Vinkovci svoje nekretnine prodaje i daje u zakup putem javnog natječaja, a iznimno neposrednom pogodbom.  
Prije svakoga stjecanja i otuđenja gradskih nekretnina te osnivanja prava služnosti i prava građenja na gradskim nekretninama, pribavljaju se procijene tržišnih vrijednosti nekretnina odnosno naknada za osnivanje prava građenja ili prava služnosti, od strane ovlaštenih sudskih vještaka za procjene nekretnina. Nakon pribavljene procjene, a prije raspolaganja nekretninom nadležna tijela Grad Vinkovaca dužna su ishoditi mišljenje Procjeniteljskog povjerenstva za tržište nekretnina na području grada Vinkovaca, o usklađenosti procjembenog elaborata sa Zakonom po procjeni vrijednosti nekretnina („Narodne novine“ br. 78/15) i Pravilnikom o metodama procjene tržišne vrijednosti nekretnina („Narodne novine“ br. 105/15).
Grad Vinkovci u elektroničkom obliku vodi registar gradskih nekretnina. Isti se sastoji od portfelja i podportfelja kao što su: poslovni prostori, stanovi, izgrađena i neizgrađena građevinska zemljišta, sportski objekti, komunalna infrastruktura i dr. Svaki portfelj i podportfelj sadrži podatke o katastarskoj čestici, kulturi, zemljišnoknjižnom ulošku, katastarskoj općini, površini, tržišnoj vrijednosti te za one koje su dane u zakup i podatke o zakupnicima i najmoprimcima.
Postupak za prodaju, zakup  i najam nekretnina u vlasništvu Grada provodi Povjerenstvo za prodaju i zakup gradskih nekretnina i Komisija za izdavanje stanova u najam, koje imenuje Gradsko Vijeće.
Stanovi

Najam
	
Gradski stanovi daju se u najam putem natječaja na temelju kojega se utvrđuje lista reda prvenstva, a iznimno izvan liste reda prvenstva (osobe iz područja znanosti, kulture i športa koje su postigle priznate rezultate za Grad Vinkovce, deficitarni kadrovi za koje se cijeni da će svojim radom pridonijeti razvoju Grada, pravnoj osobi za smještaj štićenika koji poslije navršenih 18 godina napuštaju ustanovu, osobi koja nema riješeno stambeno pitanje niti mogućnost da ga riješi, a nalazi se u iznimno teškom zdravstveno-socijalnom položaju i sl.). Dio stanova koriste zaštićeni najmoprimci kao bivši nositelji stanarskog prava.
	Natječaj za davanje gradskih stanova u najam raspisuje Komisija za izdavanje stanova u najam.
	Nakon provedenog natječaja Komisija za izdavanje stanova u najam utvrđuje listu reda prvenstva, koja se objavljuje na oglasnoj ploči.
	


Prodaja

Gradski stanovi se prodaju putem javnog pisanog natječaja. Početna cijena na natječaju je tržišna vrijednost stana utvrđena od strane ovlaštenog sudskog vještaka za procijene vrijednosti nekretnina. Pravo prvokupa imaju najmoprimci gradskih stanova, u skladu s Odlukom o prodaji gradskih stanova, ali uz uvjet da su sudionici natječaja i da prihvate najvišu ponuđenu cijenu na natječaju.
	Postupak natječaja provodi Povjerenstvo za prodaju gradskih stanova, koje imenuje Gradsko vijeće.
	Iznimno gradski stanovi se mogu prodavati bez provedbe javnog natječaja sukladno Zakonu o hrvatskim braniteljima iz Domovinskog rata i članovima  njihovih obitelji  i Zakona o prodaji stanova sa stanarskim pravom.

Poslovni prostori

	Grad Vinkovci u svome vlasništvu ima poslovne prostore koji se daju u zakup fizičkim i pravnim osobama. Također, podupirući rad i značaj  organizacija civilnog društva, Grad Vinkovci omogućuje udrugama korištenje poslovnih prostora u svom vlasništvu pod posebnim uvjetima čime se omogućava održiv rad takvih organizacija i stvara stabilna osnova za provedbu projekata od javnog interesa. Takvim mjerama Grad Vinkovci osigurava učinkovito korištenje gradskih poslovnih prostora u svrhe koje donose konkretnu društvenu vrijednost.
	U određenim poslovnim prostorima smješteni su trgovačka društva i ustanove čiji je osnivač Grad Vinkovci.

	Poslovni prostori daju se u zakup putem javnog pisanog natječaja.

	Za dio poslovnih prostora koji se trenutno nalaze u vlasništvu Grada vode se postupci povrata, odnosno denacionalizacije, nakon čijeg će okončanja dio njih biti vraćen prijašnjim vlasnicima, a dio pripasti u vlasništvo Republike Hrvatske.
 
	Određeni broj poslovnih prostora je male kvadrature koji su u lošem stanju te zahtijevaju dodatna ulaganja.



Športski objekti

	Tijekom zadnjih par godina uočeno je povećanje broja sportaša kako u aktivnom bavljenju sportom tako i u sportsko rekreacijskim aktivnostima građana. Grad Vinkovci u svome vlasništvu ima objekte koji se koriste u svrhu obavljanja sportskih aktivnosti, kao što su nogometni stadioni i tereni, pomoćna nogometna igrališta, tenis tereni, bazen, dvorane, dječja igrališta, pješačke i biciklističke staze i dr. Dio objekata dan je u zakup sportskim udrugama, a dio je dan na upravljanje i korištenje športskim društvima. U svrhu povećanja kvalitete treniranja i održavanja sportskih aktivnosti građana, Grad Vinkovci kontinuirano ulaže u sportske objekte. Grad Vinkovci završio je projekt „Rekonstrukcija i obnova plivališta „Lenije” s dodatnim sportsko rekreacijskim sadržajem”.

	





Nekretnine u kojima se nalaze vrtići i druge ustanove u vlasništvu Grada Vinkovaca

Realizacija investicija u svrhu demografske revitalizacije i poboljšanja položaja obitelji

Grad Vinkovci kontinuirano ulaže u poboljšanje kvalitete rada predškolskih ustanova, dogradnjom, izgradnjom i opremanjem istih. Provedbom triju projekta koja su odobrena u okviru Poziva na dodjelu bespovratnih sredstava Izgradnja, dogradnja, rekonstrukcija i opremanje predškolskih ustanova, osiguralo se povećanje kapaciteta „Dječjeg vrtića Vinkovci“, za ukupno 268 djece vrtićke i jasličke dobi.
[bookmark: _Hlk76647901]Tako je izgrađen novi područni vrtić „Mali princ“  koji se nalazi u Vinkovcima, u ulici S.S. Kranjčevića 4, na k.č.br. 5488/73, k.o. Vinkovci II, ukupne površine 6.223 m². 
Dok su  dograđeni već postojeći Područni vrtić „Stribor“, koji se nalazi u Vinkovcima, J.J. Strossmayera 7,  na k.č.br. 767/52 k.o. Vinkovci I i Područni vrtić „Naša radost“, koji se nalazi u Vinkovcima, u ul. Pavleka Miškina 69, na k.č.br. 3685/239, k.o. Vinkovci. 
 Sve nekretnine koje koriste vrtići te ustanove u vlasništvu Grada Vinkovaca se u zemljišnoj knjizi vode kao vlasništvo Grada Vinkovaca. Navedene nekretnine Grad Vinkovci dao je na upravljanje i korištenje „Dječjem vrtiću Vinkovci“, javnoj ustanovi čiji je osnivač Grad Vinkovci.


Neizgrađeno građevinsko zemljište

Grad Vinkovci u svome vlasništvu ima neizgrađena građevinska zemljišta sa kojima može raspolagati. Takva zemljišta Grad prodaje putem javnog pisanog natječaja po tržišnoj cijeni utvrđenoj od strane ovlaštenog sudskog vještaka. U svrhu demografske obnove, urbane regeneracije naselja te smanjivanja iseljavanja mladih obitelji Grad Vinkovci je u naselju Mirkovci formirao gradilišta u svom vlasništvu u svrhu izgradnje obiteljskih kuća, po povoljnijim uvjetima.
Međutim, za veliki dio neizgrađenog građevinskog zemljišta se vode postupci usklađivanja stvarnog stanja, sa stanjem u zemljišnoj knjizi i katastru. Za dio nekretnina se vode postupci povrata sukladno Zakonu o naknadi za imovinu oduzetu za vrijeme jugoslavenske komunističke vladavine („Narodne novine“ br. 92/96., 39/99., 42/99., 92/99., 43/00., 131/00., 27/01., 34/01., 65/01., 118/01., 80/02., 81/02. i 98 /19.).

	Grad Vinkovci u svome vlasništvu ima i neizgrađena građevinska zemljišta koja se nalaze u Proizvodno uslužnoj zoni „Jošine“,  veličine 75.165 m², a koja se prodaju po povoljnijim uvjetima kako bi Grad potaknuo razvoj poduzetništva na području grada.
	
	Također, Grad Vinkovci vlasnik je parcela koje čine Industrijsku zonu „Zalužje“, na kojima se vrše pripremne radnje u svrhu izgradnje komunalne infrastrukture. 

	Zemljišta za koja je utvrđeno da su oduzimana i za koja je postupak denacionalizacije u tijeku Grad daje u zakup u svrhu poljoprivredne obrade. Za zemljišta koja imaju manju površinu od 500 m² koriste se u svrhu obrade za vrt.


Komunalna infrastruktura


	Komunalnu infrastrukturu na području Grada Vinkovaca čine nerazvrstane ceste, javne prometne površine na kojima nije dopušten promet motornih vozila, javna parkirališta, javne zelene površine, građevine i uređaji javne namjene, javna rasvjeta, groblja, građevine namijenjene obavljanju javnog prijevoza.

	Grad Vinkovci konstantno vodi računa o izgradnji, rekonstrukciji i održavanju komunalne infrastrukture te na usklađivanju stanja na terenu, sa stanjem u katastru i zemljišnim knjigama.

SWOT ANALIZA

SWOT analiza je sredstvo koje pomaže prepoznati, otkriti i utvrditi ključne čimbenike razvoja, potencijale za razvoj, kao i ograničenja u razvoju, u ovom slučaju razvoju Grada Vinkovaca. Sukladno SWOT (Strengths, Weaknesses, Opportunities, Threats) analizi identificirane su sljedeće snage, slabosti, prilike i prijetnje u upravljanju nekretninama u vlasništvu Grada Vinkovaca.


	Snage
	Slabosti

	· Nastojanje Grada da osigura učinkovito i transparentno upravljanje nekretninama
· Strateško promišljanje i spremnost na suradnju
· Postojanje većeg broja donesenih akata, pravilnika i odluka koji služe kao podloga/dokaz o raspolaganju nekretninama
· Izrađena jedinstvena baza nekretnina – Registar nekretnina Grada (popis jedinica imovine koje su u su/vlasništvu Grada)
· Razvijena komunalna infrastruktura 
· Brojni objekti javne namjene
· Postojanje Upravnog odjela za investicije, fondove Europske unije i imovinu, koji brine o gradskim nekretninama
	· Rascjepkanost zemljišta i neriješeni imovinskopravni odnosi
· Nedostatak stručnih kadrova
· Neusklađenost stvarnog stanja nekretnina sa stanjem u katastru i zemljišnoj knjizi
· Nedostatak vlastitih sredstava za kapitalna ulaganja
· Mrtvi kapital („mrtva“ imovina) – neiskorištenost imovine


	Prilike
	Prijetnje

	· Stvaranje dodatne vrijednosti po jedinici imovine – visoka vrijednost – prilika za prodaju
· Povećanje prihoda učinkovitijim upravljanjem C (prihodovne) imovine
· Revalorizacija vrijednosti imovine
· Ostvarivanje kontinuirane suradnje s Katastrom i Zemljišnom knjigom – praćenje i evidentiranje promjena na imovini
· Prikupljanje financijskih sredstava potrebnih za ulaganja u imovinu (prenamjena, rekonstrukcija, dogradnja pojedinih jedinica imovine)
· Provođenje Strategije upravljanja imovinom
· Rješavanje imovinsko-pravnih odnosa kao pomoć integraciji lokalne zajednice i pokretanje novih projekata
	· Učestale promjene zakona
· Složeni administrativni procesi
· Propadanje imovine zbog starosti 
· Nedostatna financijska sredstva
· Štete na imovini uslijed prirodne nepogode ili više sile
· Dugovi na naslijeđenoj imovini 
(ošasna imovina)
· Neostvarena suradnja među ključnim dionicima, kako na lokalnoj, tako i na regionalnoj razini
· Neusklađenost gruntovnice i katastra
· Neažurnost katastarskih planova i zemljišnih knjiga
· Denacionalizacija predugo traje






VIZIJE I SMJERNICE ZA RASPOLAGANJE I UPRAVLJANJE NEKRETNINAMA ZA 
RAZDOBLJE 2027. - 2036.

	Vizija Grada Vinkovaca je stvaranje što kvalitetnijeg sustava upravljanja i raspolaganja nekretninama u vlasništvu Grada po najvišim europskim standardima, uz optimalne troškove poslovanja.
	Analizom razvojnih potreba i razvojnih potencijala definirani su strateški ciljevi koji predstavljaju određivanje smjernica za izradu plana aktivnosti kojima će se ostvariti učinkovito i transparentno upravljanje i raspolaganje  nekretninama.
	Kvalitetno vođenje registra nekretnina
	Uspostava registra nekretnina najvažniji je korak u uspostavi djelotvornog sustava upravljanja. Grad Vinkovci uspostavio je registar nekretnina u kojemu su sve nekretnine koje se nalaze u vlasništvu Grada raspoređene u odgovarajuće portfelje. Svakodnevna nadogradnja omogućiti će kvalitetnije i potpunije informacije o svakoj pojedinoj nekretnini i time olakšati donošenje odluke o načinu raspolaganja istom.

	Plan upravljanja nekretninama u vlasništvu Grada Vinkovaca
	Kao jedan od dokumenata upravljanja i raspolaganja gradskim nekretninama, uz Strategiju je i Plan upravljanja nekretninama kojim se određuju kratkoročni ciljevi i smjernice upravljanja i raspolaganja te provedbene mjere u svrhu provođenja Strategije. Plan upravljanja nekretninama donosit  će se do 30. studenog tekuće godine za sljedeću godinu. Njime će se urediti godišnji plan upravljanja i raspolaganja stanovima i poslovnim prostorima, zemljištima i ostalim oblicima nekretnina, te rješavanje imovinsko pravnih odnosa. Planom će se obuhvatiti i ciljevi i smjernice, te provedbene mjere upravljanja pojedinim pojavnim oblikom nekretnine u svrhu provođenja Strategije.
	U pogledu nekretnina, ovom se Strategijom utvrđuju smjernice kojih će se pridržavati svi, kako Grad Vinkovci tako i pravne osobe kojima su iste dane na korištenje ili upravljanje. 
	Ono što je bitno je ojačati nadzor osnivača nad upravljanjem i raspolaganjem nekretninama u vlasništvu ustanova, nekretnina u vlasništvu trgovačkih društava u vlasništvu Grada i nekretninama koje su dane na upravljanje i korištenje pravnim osobama, te povećati odgovornost osoba kojima su predmetne nekretnine dane na upravljanje i korištenje.



Smjernice za učinkovito upravljanje nekretninama:

· kontinuirani rad na pronalaženju jedinica imovine u vlasništvu Grada,
· svakodnevna nadogradnja sistematizirane evidencije nekretnina u vlasništvu Grada Vinkovaca,
· pronalaženje razlika i usklađenje podataka katastra i zemljišnih knjiga, sa stanjem na terenu, a s ciljem učinkovitijeg i transparentnijeg upravljanja i raspolaganja,
· povezivanje evidentiranih nekretnina sa saznanjem o obuhvatu, statusu i njihovoj namjeni u odnosu na važeće dokumente prostornog uređenja,
· vođenje računa o interesima Grada Vinkovaca kao vlasnika nekretnina prilikom izrade prostorne dokumentacije,
· periodična uspostava jedinstvenog sustava i kriterija u procjeni vrijednosti nekretnina,
· temeljenje odluka o raspolaganju na najvećim mogućem ekonomskom učinku i održivom razvoju,
· rješavanje imovinsko pravnih odnosa na nekretninama kao osnovnog preduvjeta realizacije investicijskih projekata, a posebno unaprjeđenje odnosa sa Ministarstvom prostornog uređenja, graditeljstva i državne imovine,
· stjecanje vlasništva na nekretninama, kako novim stanovima, tako i zemljištima namijenjenima za gradnju komunalne infrastrukture kojoj vlasnici ne mogu biti privatne osobe,
·  zabrana prodaje osobito vrijednih i povijesno važnih nekretnina,
· redovna objava dokumenata upravljanja imovinom na mrežnim stranicama Grada
· redovni pregledi imovine radi utvrđivanja stanja i planiranja održavanja,
· za sve nekretnine na kojima postoji suvlasništvo i gdje je to moguće, potrebno je zamijeniti suvlasničke omjere ili provesti postupak razvrgnuća suvlasničke zajednice,
· unaprijediti sustav unutarnjih kontrola pri upravljanju i raspolaganju nekretninama.


GRADSKO VIJEĆE GRADA VINKOVACA
KLASA: 940-01/26-01/235
URBROJ: 2196-4-2-26-2
Vinkovci, ___________ 2026. god

